b'\n_START_ARTICLE_\nIrakin Helsingin-suurl\xc3\xa4hetyst\xc3\xb6\n_START_PARAGRAPH_\nIrakin Helsingin-suurl\xc3\xa4hetyst\xc3\xb6 sijaitsee Kulosaaressa osoitteessa Lars Sonckin tie 2 \xe2\x80\x93 Risto Rytin tie 1. Rakennus on Suomessa poikkeuksellinen arabialaistyylisen arkkitehtuurinsa ansiosta._NEWLINE_Irakin valtio osti vuonna 1977 Lars Sonckin tien ja Risto Rytin tien yhtym\xc3\xa4kohdassa sijaitsevan tontin, jossa oli tuolloin 1940-luvulla rakennettu omakotitalo. Irakilaisen Dinkha Latchinin arkkitehtitoimiston suunnittelema suurl\xc3\xa4hetyst\xc3\xb6rakennus valmistui vuonna 1980. Eksoottinen it\xc3\xa4maista palatsia muistuttava rakennus poikkeaa voimakkaasti Kulosaaren muusta rakennuskannasta ja her\xc3\xa4tti valmistuessaan tyrmistyst\xc3\xa4. Helsingin rakennusviranomaiset eiv\xc3\xa4t luultavasti olisi antaneet poikkeavalle rakennukselle rakennuslupaa, mutta Wienin yleissopimuksen takaaman diplomaattisen koskemattomuuden ansiosta ulkomaiden l\xc3\xa4hetyst\xc3\xb6t saavat rakentaa tonteilleen mit\xc3\xa4 haluavat. Rakennusvalvontaviraston johtaja Lauri J\xc3\xa4\xc3\xa4skel\xc3\xa4inen arvioi vuonna 2015, ett\xc3\xa4 nyky\xc3\xa4\xc3\xa4n rakennus on pikemminkin kiinnostava kuin h\xc3\xa4iritsev\xc3\xa4 osa kaupunkikuvaa._NEWLINE_Helsingin-l\xc3\xa4hetyst\xc3\xb6 oli ensimm\xc3\xa4inen Saddam Husseinin aikana L\xc3\xa4nsi-Eurooppaan rakennettu Irakin edustusto. Ensimm\xc3\xa4inen suurl\xc3\xa4hettil\xc3\xa4s oli r\xc3\xa4v\xc3\xa4kk\xc3\xa4n\xc3\xa4 tunnettu kenraali Saleh Mehdi Amash, joka sai Suomessa lempinimen \xe2\x80\x9dKulosaaren kalifi\xe2\x80\x9d. H\xc3\xa4n kuoli Suomessa vuonna 1985, ep\xc3\xa4ilyjen mukaan Husseinin hallinnon myrkytt\xc3\xa4m\xc3\xa4n\xc3\xa4. Persianlahden sodan aikana vuonna 1991 suurl\xc3\xa4hetyst\xc3\xb6ss\xc3\xa4 sattui ammuskelua sis\xc3\xa4lt\xc3\xa4nyt selkkaus, kun joukko kurdipakolaisia kiipesi aidan yli tunkeutuen l\xc3\xa4hetyst\xc3\xb6n alueelle. Husseinin valtakaudella k\xc3\xa4ytyjen sotien vuoksi Irakin Helsingin-suurl\xc3\xa4hetyst\xc3\xb6n toiminta oli 1990- ja 2000-luvuilla vuosia seisahduksissa ja l\xc3\xa4hetyst\xc3\xb6rakennus tyhjill\xc3\xa4\xc3\xa4n. Vappuna 2001 se joutui jopa talonvaltauksen kohteeksi. Rapistunut rakennus kunnostettiin vuosina 2007\xe2\x80\x932009.'